Thank you for your support of the Creative Arts. Please keep supporting us and please only use this book at Gaelic Medium Education Schools in Scotland.

If you are not a teacher or pupil at a Gaelic Medium Education School in Scotland, please delete this book. You can find 'Enhanced' versions of this book on major ebook retailers such as iTunes.

This electronic edition first published in 2012 by Giglets Limited.

Giglets Limited
15 Glenbrig
Darvel, Ayrshire KA17 0JA
GB – Scotland

http://www.giglets.net

ISBN 978-1-908564-55-9 in electronic format

(English Language version ISBN 978-1-908564-06-1 in electronic format)

Copyright © Giglets Limited 2012

Translation Copyright © Giglets Limited 2012

The right of Giglets Limited to be identified as the author of this work has been asserted by Giglets Limited in accordance with the Copyright, Designs and Patents Act 1988.

You may not copy, store, distribute, transmit, reproduce or otherwise make available this publication (or any part of it) in any form, or by any means (electronic, digital, optical, mechanical, photocopying, recording or otherwise), without the prior written permission of the publisher. Any person who does any unauthorized act in relation to this publication may be liable to criminal prosecution and civil claims for damages.

A CIP catalogue record of this publication is available from the British Library.

Taing shònraichte do Chomhairle nan Leabhraichean agus do Stòrlann Nàiseanta na Gàidhlig airson an taic ann a bhith a’ cruthachadh an leabhair-d seo.

Giglets ann an Gàidhlig

Dracula

Atharrachadh bhon tiotal clasaigeach le Bram Stoker a chaidh fhoillseachadh ann an 1897 fon ainm Dracula.

LEABHRAN EÒIN HARKER

3mh Cèitean – Bistritz ann an Transylvania

Dh’fhàg mi Munich air a’ chiad latha dhen Chèitean, agus ràinig mi Vienna an ath mhadainn agus an uair sin thog mi orm gu Budapest. A-màireach, air adhart gu Caisteal Dhracula, a tha eadar Transylvania, Moldavia agus Bukovina, ann an teis-meadhan nam Beanntan Carpathian.

Chuir Count Dracula air dòigh gum fuirichinn oidhche ann an Taigh-òsta Golden Krone; bha e air nota fhàgail agam.

‘Mo charaid, fàilte ort. A-màireach, faodaidh tu an coidse a ghabhail agus bidh mo charbad fhìn an sin gad choinneachadh aig Bealach Bhorgo agus bheirear thu chun a’ chaisteil agam. Count Dracula.’

5mh Cèitean – Caisteal Dhracula

’S ann air an fheasgar a tha mi a’ sgrìobhadh seo. Thug an t-slighe air a’ choidse mi an-dè tro bheanntan àrda air an còmhdach le craobhan anns na Beanntan Carpathian. Bha sinn a’ dèanamh deagh astar ach bha i air fàs dorcha mus do ràinig sinn Bealach Bhongo.

Bha carbad a’ Chount a’ feitheamh rium an sin, rud a chuir an dearg eagal air an luchd-siubhail eile. Chùm an dràibhear àrd aodann am falach fon aid aige. Chaidh mi a-steach dhan charbad agus rinn an dràibhear às a dhubhar na h-oidhche.

Bha madaidhean-allaidh às ar dèidh; an sgiamhail fhiadhaich aca gar leantainn san dorchadas. Mu dheireadh thall, stad sinn ann an lios air taobh a-muigh càisteal mòr, dorcha. Chrom mi sìos agus thog an carbad air às m’ aonais, agus chaidh m’ fhàgail an siud leam fhìn.

Thug mi leum asam nuair a chuala mi sèinean a’ bualadh na chèile; dh’fhosgail doras a’ chaisteil, agus dè bha an sin mum choinneamh ach seann duine àrd air èideadh bho bhun gu bàrr ann an dubh.

‘Is mise Count Dracula. Tha fàilte mhòr romhad, a Mhgr Harker. Thig a-steach às an fhuachd; tha fhios gu bheil thu ag iarraidh grèim bìdh.’

Thug an fhàilte a fhuair mi fois dhomh. Thug e mi chun an t-seòmair agam agus shuidh e còmhla rium aig mo shuipear. Cha do ghabh an Count dad ri ithe ach bha e a’ bruidhinn agus mise ag ithe. ’S e seann duine a th’ ann; chan eil mòran dath air, sùilean dorcha agus beul an-iochdmhor le fiaclan biorach, mì-chothromach na bhroinn. Bha e ga mo choimhead ag ithe agus bha coltas air gun robh e a’ còrdadh ris a bhith a’ cluinntinn sgiamhail nam madaidhean-allaidh a bha air taobh a-muigh a’ chaisteil. Nach neònach an t-àite seo.

7mh Cèitean

Bha mi fada gun èirigh agus bha bracaist fhuar a’ feitheamh orm nuair a dhùisg mi. Chan eil mi air gin dhe na searbhantan fhaicinn anns a’ chaisteal. Thàinig an Count còmhla rium feasgar agus thug sinn greiseag a’ bruidhinn air Oighreachd Carfax faisg air Lunnainn ann an Sasainn, a bha sinn air fhaighinn dha. Tha e ag iarraidh gun cuidich mi e gus piseach a thoirt air a’ Bheurla aige; leis gur e mise am fear-lagha aige, feumaidh mi fuireach cho fada ’s a thogras esan.

Bha sinn a’ bruidhinn gu uairean beaga na maidne agus chaidh mi dhan leabaidh ri èirigh na grèine. Thug an Count rabhadh dhomh gun tuiteam nam chadal an àite sam bith ach anns an t-seòmar agam fhìn.

8mh Cèitean – Tràth feasgar

A-rithist, bha mi fada gun èirigh agus ghabh mi mo bhracaist nam aonar. Latha eile agus mi leam fhìn; chaidh mi air feadh a’ chaisteil. Chaidh mi dhan h-uile seòmar agus mhothaich mi rud a chuir clisgeadh orm. Chan eil duine sam bith eile an seo agus tha a h-uile doras glaiste; tha mi nam phrìosanach aig a’ Chount!

8mh Cèitean – Feasgar

Chlisg mi nuair a mhothaich mi gun robh mi glaiste anns an àite uabhasach seo. Ach chan eil adhbhar ann dad a ràdh ris a’ Chount; tha làn fhios aige gu bheil mi nam phrìosanach aige, gu dearbh ’s e e fhèin a chuir mi dhan t-suidheachadh seo. Feumaidh mi an aire a thoirt agus sealltainn gu dlùth air fhèin gus tuigse fhaighnn air carson a tha e air seo a dhèanamh.

12na Cèitean

Chùm mi sùil air a’ Chount agus tha mi air rud oillteil fhaighinn a-mach mu dheidhinn. A-raoir, nuair a dh’fhàg e mi, chaidh mi air mo shocair suas staidhrichean cloiche a’ chaisteil. Chuir mi mo cheann a-mach cho fada ’s a b’ urrainn dhomh air uinneag a bha a’ sealltainn gu deas; a’ coimhead sìos air a’ bhearradh dhomhainn.

Thàinig ceann a’ Chount a-mach tro uinneag a bha fodham, agus an uair sin a bhodhaig. Bha a chasan os a chionn agus chaidh e air mhàgaran sìos ballachan a’ chaisteil. Dè an seòrsa creutair a b’ urrainn a leithid a dhèanamh? Tha eagal mo bheatha orm a bhith glaiste anns an àite seo cuide ri uilebheist.

16mh Cèitean

Tha mi a’ dol às mo chiall. Chunnaic mi an Count a-rithist a’ coiseachd sìos am balla mar gum b’ e laghairt a bh’ ann. Chaidh mi air feadh a’ chaisteil fhad ’s a bha e air falbh, a’ briseadh ghlasan gus faighinn tro na dorsan. Ach cha robh romham ach seòmraichean làn dust agus seann àirneis. Cha do thill mi dhan t-seòmar agam fhìn idir agus laigh mi ann am fear dhe na seòmraichean a’ cnuasachadh air mo shuidheachadh. Feumaidh gun do thuit mi nam chadal, agus, airson greis, bha dùil agam gun robh mi ag aisling.

Nochd triùir chaileagan òga ann an deàlradh na gealaich, agus dh’fhàg iad faileasan air an ùrlar. Bha iad brèagha agus bha am fiaclan cho geal ris an t-sneachda agus bha am bilean cho dearg ris a’ chaorann. Bha iad a’ cagarsaich agus a’ gàireachdainn, ’s iad ga mo choimhead-sa nam chadal air an t-sòfa aca. Thàinig aon tè dhiubh gu ruige an t-sòfa mar gun robh i a’ dol gam phògadh. Bha fàileadh na fala aiste agus bha an t-eagal orm.

Cò nochd an uair sin ach an Count agus thuirt e gu feargach riutha dèanamh às.

‘Fuirichibh!’ dh’èigh e. ‘’S ann leamsa a tha am fear seo, agus nuair a dh’fhalbhas mise, faodaidh sibh an fhuil aige fhaighinn, ach chan fhaigh thuige sin!’

Dhùisg mi anns an t-seòmar agam fhìn; feumaidh gun do tharraing an Count mi gu mo leabaidh. Tha mi cinnteach nach ann a’ bruadar a bha mi.

25mh Ògmhios – Madainn

Chan eil duine a’ tuigsinn idir na tha mi air fhulang air an dà mhìos a chaidh seachad. An-diugh, tha mi air bòid èiginneach a ghabhail; cromaidh mi sìos bhon uinneig a tha a’ sealltainn gu deas agus thèid mi a-steach dhan t-seòmar aig a’ Chount tron latha. Soraidh slàn leat, a Mhina, mura soirbhich leam!

25mh Ògmhios – Feasgar

Fhuair mi air ais gu sàbhailte. Chaidh mi chun na h-uinneig agus chaidh agam air a dhol a-mach oirre; choimhead mi a-steach do dhoimhneachd a’ bhearraidh agus chrom mi sìos am balla. Fhuair mi gu uinneag a’ Chount agus chaidh mi a-steach dhan t-seòmar aige.

Bha seòmar a’ Chount falamh ach bha doras ann a bha a’ dol gu trannsa a bha a’ dol gu ruige caibeal dorcha. Bha an t-ùrlar air a chladhach an-àirde agus bha ùir ann an cruachan ann am bogsaichean mòra fiodha. Bha an Count na shìneadh anns an ùir! Bha e marbh no na chadal, ach cha robh coltas sam bith gun robh e a’ tarraing analach. Theich mi air ais chun na h-uinneig, shreap mi suas agus ruith mi chun an t-seòmair agam. Tha mi air m’ uabhasachadh.

29mh Ògmhios

An-diugh, ’s e an Count a dhùisg mi; thuirt e: ‘A-màireach, feumaidh sinn dealachadh. Chan eil coltas gun coinnich sinn gu bràth tuilleadh.’ Dh’fhàg e le fiamh gàire olc air aodann; chluinninn e a’ cagarsaich ris na cùisean-uabhais boireann a bha siud air cùl an dorais agam. ‘Bidh e agaibhse an-ath-oidhch’!’ A-màireach! Tha mi faisg air crìoch mo latha!

30mh Ògmhios

’S dòcha gur e seo an rud mu dheireadh a sgrìobhas mi. Thàinig siopsaichean madainn an-diugh agus thug iad leotha na bogsaichean ùir bhon chaibeal. Tha an Count air falbh am broinn fear dhe na bogsaichean. Tha e air m’ fhàgail aig na cùisean-uabhais ud. Chan fhuirich mi an seo; feuchaidh mi ri cromadh sìos balla a’ chaisteil agus dèanamh às. Ma thuiteas mi, ’s e bàs urramach a bhios ann co-dhiù. Slàn leat, a Mhina!

LEABHAR-LATHA MINA MHOIREACH

24mh Iuchar – Whitby

Choinnich mo dheagh charaid Liusaidh Westenra mi aig stèisean nan trèanaichean agus dhràibh sinn chun an taighe. Tha coltas math air Liùsaidh; tha mi cinnteach gun còrd ar saor-làithean còmhla rinn. Chaidh sinn airson cuairt an dèidh dhomh mo chuid aodaich fhaighinn air dòigh, agus chaidh sinn gu àite far an d’ fhuair sinn sealladh àlainn dhen bhaile agus a-mach air a’ mhuir.

Shuidh mi fhìn agus Liùsaidh còmhla agus dh’inns i dhomh mun fhear a tha i am beachd a phòsadh, Artair Holmwood, agus mar a tha ullachadh na bainnse a’ tighinn air adhart. Bha a’ bhruidhinn a bha seo air romansachd gam fhàgail caran trom-chridheach. Chan eil mi air guth a chluinntinn air Eòin fad mìos. B’ fheàrr leam gun robh e an seo.

26mh Iuchar

Tha iomagain mhòr orm mu Liùsaidh agus mu Eòin. Cha chuala mi bho Eòin agus bidh Liùsaidh a’ coiseachd na cadal. Bidh mi a’ glasadh doras an t-seòmair-chadail againn a h-uile oidhche.

3mh Lunastal

Tha seachdain eile air dhol seachad gun naidheachd sam bith mu Eòin. Tha mi cinnteach gu bheil rudeigin ceàrr. Tha Liùsaidh fhathast a’ coiseachd na cadal; tha i a’ sìor choiseachd mun t-seòmar-chadail a’ coimhead airson na h-iuchrach gus an doras fhosgladh.

6mh Lunastal

Chan eil naidheachd ann fhathast. Tha Liùsaidh gu math. Tha na h-iasgairean ag ràdh gu bheil stoirm a’ tighinn. Choinnich sinn ris a’ mhaor-chladaich nuair a bha sinn a-muigh; bha prosbaig aige gus coimhead air long anns a’ bhàgh. Thuirt e gun robh ge brith cò bha ga stiùireadh a’ dèanamh fìor bhrochan dheth; bha an soitheach ga siabadh a h-uile taobh leis a’ ghaoith.

8mh Lunastal

Thachair rud annasach anns an stoirm. Chaidh aig an long neònach a bha siud air seòladh gu sàbhailte dhan acarsaid aig àirde na stoirm – gun duine ga stiùireadh agus gun duine beò air bòrd. ’S e long Ruiseanach a th’ innte agus tha i falamh a bharrachd air a’ chargu a tha air bòrd oirre – bogsaichean mòra fiodha làn ùir.

Tha clàr na luinge ag innse mu chùis uabhais a bha a’ toirt buaidh air na seòladairean fad na slighe. Chaidh na seòladairean às an t-sealladh, duine mu seach, fhad ’s a bha iad aig muir. Aig a’ cheann thall, b’ e an Caiptean a-mhàin an aon duine a bha air fhàgail beò agus cheangail esan e fhèin ris a’ chuibhill gus am b’ urrainn dha a stiùireadh gu àm a bhàis. Bha an long air a bhith a’ dol ris a’ ghaoith fad làithean. Sin far an do lorg iad e. Thèid a thiodhlacadh a-màireach.

Tha eagal air muinntir a’ bhaile mu chù mòr fiadhaich a chaidh fhaicinn a’ leum bhon long nuair a bhuail i balla na h-acarsaid ach chan eil duine air fhaicinn bhon uair sin.

11mh Lunastal – Uairean beaga na maidne

Chan urrainn dhomh cadal. Thachair rud uabhasach dhuinn a-raoir. Dhùisg mi anns an dorchadas agus mhothaich mi gun robh an seòmar gu tur falamh; bha Liùsaidh air falbh. Thog mi leam seàla agus chaidh mi a-mach ann an cabhaig; cha robh sgeul air duine agus ruith mi gunam bearraidhean.

Bha gealach shlàn anns an adhar os cionn nam bearraidhean; bha i a’ deàlradh air Liùsaidh na gùn-oidhche geal. Bha faileas dorcha a’ liùgadh air cùl Liùsaidh. Ruith mi air mo chasan rùisgte air rathad a’ bhearraidh ’s mi ag èigheach, ‘Liùsaidh! Liùsaidh!’ Nuair a fhuair mi thuice, bha i na h-aonar agus na cadal. Chuartaich mi i anns an t-seàla agus cheangail mi mu timcheall e le prìne. Nuair a dhùisg Liùsaidh, chùm i grèim teann orm agus choisich sinn dhachaigh.

11mh Lunastal – Feasgar

Chaidil Liùsaidh gus an do dhùisg mi i. Tha coltas oirre gu bheil i fallain gu leòr ach feumaidh gun do ghoirtich mi i nuair a chuir mi am prìne an sàs gus an seàla a chumail; tha dà ghearradh beag air a h-amhaich.

19mh Lunastal

Deagh naidheachd! Fios mu Eòin! Tha e air a bhith tinn fad sheachdainean, ach tha e sàbhailte ann an ospadal ann an Transylvania. Fàgaidh mi anns a’ mhadainn agus thèid mi ga fhaicinn. Pòsaidh sinn an siud; cha sgrìobh mi an còrr gus am bi mi pòsta!

24mh Lunastal – Budapest

Tha mi air Eòin a lorg ach chan eil e gu math. Chùm e leabhar-latha a dh’innseas mun h-uile rud a thachair dha, ach tha e air iarraidh orm gun a leughadh fhathast. Phòs sinn an-diugh agus tha mi cho toilichte. Feumaidh mi an aire a thoirt air an duine agam.

LEABHAR-LATHA AN DR SEWARD

2na Sultain

Tha mo dheagh charaid, Artair Holmwood, air iarraidh orm tadhal air an tè a tha e am beachd a phòsadh, Liùsaidh, los nach eil i air a bhith gu math. Bha e glè cheart a bhith fo iomagain. Tha coltas gu bheil cion fala oirre, tha giorrad analach oirre agus tha i a’ gearan gu bheil droch aislingean aice.

Tha mi air sgrìobhadh gu fear a b’ àbhaist a bhith gam theagasg, agus gu dearbh ’s e mo charaid a th’ ann cuideachd, an Dr Van Helsing, ann an Amsterdam, agus dh’iarr mi air tighinn a dh’fhaicinn Liùsaidh. Tha mi cinnteach gun tèid aige air ar cuideachadh.

7mh Sultain

Nuair a ràinig mi fhìn agus Van Helsing an-diugh, thàinig màthair Liùsaidh a-mach gar coinneachadh. Bha a’ chailleach air a bhith meadhanach bho chionn ghoirid ach tha i nas miosa buileach bhon a bhris slàinte Liùsaidh. Bha mi air m’ uabhasachadh nuair a chunnaic sinn an t-euslainteach. Bha dath a’ bhàis oirre agus bha coltas ann nach biodh i fada còmhla rinn. Cha mhòr gun do choimhead Van Helsing oirre mus do shlaod e mise a-mach gu taobh a-muigh an t-seòmair aice. Thuirt e; ‘Bàsaichidh i mura toir sinn dhi fuil!’

Nochd Artair fhad ’s a bha sinn a’ bruidhinn air dè b’ urrainn dhuinn a dhèanamh. Cha tàinig stad air Van Helsing agus thuirt e anns a’ bhad; ‘Tha sibh dìreach air nochdadh ann an àm. Feumaidh tu do leannan gaolach, Liùsaidh, a chuideachadh. Tha feum aice air fuil.’ Dh’aontaich Artair anns a’ mhionaid agus chaidh tòiseachadh air na bha ri dhèanamh.

Chaidil Liùsaidh ach thàinig dath oirre, ’s aig an aon àm chaill Artair beagan dhen dath aigesan. Nuair a bha an gnothach deiseil, chuidich mi Artair sìos an staidhre. Thill mi dìreach aig an àm a mhothaich Van Helsing gun robh dà lot bheag air amhaich Liùsaidh. Bha coltas gun robh iad air an ùr dhèanamh agus gu math goirt cuideachd.

Sheas Van Helsing; ‘Feumaidh mi a dhol air ais a dh’Amsterdam a-nochd; tha rudan ann air a bheil feum agam. Fuirich còmhla rithe!’

10mh Sultain

Bha Liùsaidh air a bhith na b’ fheàrr bhon a fhuair i an fhuil. Dh’fhàg mise i an-dè gus tadhal air euslainteach eile. Thill Van Helsing an-diugh agus chaidh e a dh’fhaicinn Liùsaidh. Nuair a chaidh sinn a-steach dhan t-seòmar, bha i a’ coimhead na bu mhiosa na bha i a-riamh. Leig Van Helsing èigh às; ‘Tha an obair a rinn sinn gun fheum! Feumaidh i fuil fhaighinn! Do chuid-sa an turas seo, Iain.’

Thòisich sinn air fuil a thoirt dhi a-rithist; ’s e faireachdainn grod a th’ ann a bhith ga dhèanamh ach feumar a ràdh gun robh Liùsaidh a’ coimhead gu math na b’ fheàrr leis gun d’ fhuair i mo chuid fala. Ciamar a b’ urrainn dhi a bhith air an fhuil a bha Artair air a thoirt dhi a chall?

Nuair a dhùisg Liùsaidh, dh’fhosgail Van Helsing bogsa dhìtheanan a bha e air a thoirt leis à Amsterdam. ’S e creamh a bh’ ann agus shuain e e mun cuairt air amhach Liùsaidh, agus sgaoil am fàileadh làidir bhuaithe air feadh an t-seòmair. Bha sinn cho sgìth ri dà sheann chù agus dh’fhàg sinn Liùsaidh na h-aonar ach tha an t-Ollamh gu math cinnteach gun dèan an creamh feum dhi.

18mh Sultain

Cha d’ fhuair mise telegram a chuir Van Helsing thugam ag iarraidh orm sùil a chumail air Liùsaidh. Bha sinn air oidhche mu seach a chur seachad a’ cumail sùil oirre bhon fhuair i an fhuil mu dheireadh; bha a’ mhearachd seo a’ ciallachadh gun robh i na h-aonar a-raoir.

Nuair a ràinig mise an seòmar aice, ghnog mi air an doras ach cha do fhreagair duine. Bha mi a’ dol a dh’fheuchainn air slighe eile nuair a nochd Van Helsing. Le chèile, chaidh againn air uinneag a’ chidsin fhosgladh agus shreap sinn a-steach. Chaidh sinn dìreach dhan t-seòmar aig Liùsaidh.

Ciamar as urrainn dhomh innse na chunnaic mi? Bha Liùsaidh agus a màthair nan laighe air an leabaidh. Bha an uinneag briste agus cha robh dìtheanan a’ chreimh mu amhaich Liùsaidh tuilleadh. Bha a’ Bh-uas Westenra marbh le coltas air a h-aodann fuar gun robh i air rudeigin oillteil fhaicinn. Bha Liùsaidh air a traoghadh a-rithist agus bha i ri uchd a’ bhàis.

Tharraing sinn Liùsaidh gu seòmar eile ach bha i gun mhothachadh. Chuir sinn uimhreachd mhòr oirre; bha na càireanan aice geal agus bha a fiaclan na b’ fhaide agus na bu bhioraiche.

Chan fhaigh i thairis air an turas seo. Ràinig Artair aig dol fodha na grèine. Gun cuidicheadh Dia sinn.

20mh Sultain

Dh’eug Liùsaidh agus chuir sinn air dòigh an gnothach gus am b’ urrainn dhuinn a dhol gu tiodhlacadh Liùsaidh agus tiodhlacadh a màthar air an aon latha. Ron tòrradh, bha Van Helsing a’ sìor choiseachd mun cuairt an taighe a’ sgaoileadh dìtheanan a’ chreimh.

LEABHAR-LATHA MINA HARKER

22na Sultain – Latha

Tha sinn air an trèan bho Lunnainn, a’ dol dhachaigh gu Exeter. Tha Eòin na chadal; chlisg e ann an Lunnainn agus leig e èigh; ‘An Count!’ mar gun robh e air taibhs fhaicinn. Tha e a’ cur iomagain orm nach eil e nas fheàrr agus tha mi dhen bheachd gu bheil an t-àm ann an leabhar-latha aige a leughadh gus faighinn a-mach dè dìreach a dh’èirich dha ann an Caisteal Dhracula.

22na Sultain – Feasgar

Tha mi air telegram fhaighinn bhon Dr Van Helsing. Tha e duilich innse dhomh gu bheil a’ Bh-uas Westenra agus Liùsaidh chòir le chèile marbh. Nach truagh an naidheachd!

24mh Sultain

Bha mi ro bhrònach dad a sgrìobhadh an-dè. An toiseach, an naidheachd dhuilich mu Liùsaidh bhochd agus an uair sin, ’s e cùis-uabhais a bh’ ann an leabhar-latha aig Eòin a leughadh. Chan urrainn dhomh creidsinn gur e an fhìrinn a th’ aige.

25mh Sultain – Madainn

Tha an Dr Van Helsing a’ tighinn an-diugh a dh’fhaighneachd mun dòigh anns am biodh Liùsaidh a’ coiseachd na cadal. Mas e dotair cho math sin a th’ ann, ma dh’fhaodte gun tèid aige air Eòin a chuideachadh.

25mh Sultain – Feasgar

Tha e air tadhal. ’S e deagh dhuine a th’ ann agus bha fhios aige mum dheidhinn bho na litrichean gu Liùsaidh. Dh’fhaighnich mi dha mu dheidhinn Eòin. Thuirt an Dr Van Helsing gun robh e làn chinnteach nach robh an duine agam air a dhol às a chiall. Tha e dhen bheachd gur e an fhìrinn a tha anns a h-uile facal dhen leabhar-latha uabhasach ud!

LEABHAR-LATHA AN DR SEWARD

28mh Sultain

Chaidh Van Helsing gu Exeter. Thill e gu Carfax an-diugh agus thug e leis artaigil à pàipear-naidheachd a bha a’ toirt iomradh air mar a tha clann ann an Lunnainn a’ dol a dhìth tron oidhche. Bidh a’ chlann a’ nochdadh a-rithist le lotan, cleas feadhainn Liùsaidh, air an amhaichean.

Tha beachd aig Van Helsing air dè tha a’ tachairt. A-nochd, cuiridh mise, Van Helsing agus Artair seachad an oidhche anns a’chladh aig tuam Liùsaidh. Ma dh’fhaodte gu bheil Van Helsing às a chiall ach cuiridh mise earbsa ann gu sìorraidh.

29mh Sultain – Tràth sa mhadainn

Ràinig sinn an cladh beagan ro mheadhan-oidhche. Thug Van Helsing sinn a-steach gu tuam Liùsaidh agus dh’fhosgail e mullach na ciste aig Liùsaidh ach bha a’ chiste falamh!

Cha tuirt Van Helsing an uair sin ach, ‘A-nis fuirichidh sinn a-muigh’.

Sheas sinn gun ghuth a ràdh gus am faca sinn cuideigin a’ tighinn gar n-ionnsaigh tron chladh. Nuair a thàinig i na b’ fhàisge, dh’aithnich sinn Liùsaidh ach bha i eadar-dhealaichte agus bha i air atharrachadh gu rud a bha salach agus a bha a’ faighinn spionnadh bho theinntean Ifrinn. Chaidh i à sealladh dhan tuam aice gun fiù ’s an doras fhosgladh. Bha sinn air ar beò-ghlacadh leis na chunnaic sinn.

29mh Sultain – Feasgar

Thill sinn gu tuam Liùsaidh feasgar an-diugh gus crìoch a’ chur air a’ ghnothaich uabhasach seo. Thog an t-Ollamh mullach na ciste. Bha Liùsaidh na laighe an sin le fuil air a bilean; bha i air a bhith ga biathadh fhèin bhon chloinn. Thug Van Helsing biodag fhiodha do dh’Artair gus a sàthadh tro a cridhe. B’ ann ris-san, fear aig an robh gaol oirre, a bha e an urra a h-anam a shàbhaladh. Chuir Artair gob na biodaig fhiodha os cionn a cridhe; stob e i na cridhe le uile neart; leig an creutair èigh aiste agus bha i socair. Chitheamaid nach robh ann a-nis ach Liùsaidh bhochd agus gun robh i a-nis aig sìth.

Mus do dhealaich sinn, dh’iarr Van Helsing air an dithis againn a chuideachadh chun an deiridh.

30mh Sultain

An-diugh, ràinig Mgr Harker agus a bhean. Thug Van Helsing fiathachadh dhaibh. Tha fhios agam gu bheil iad air tighinn an seo gus cur às dhan chreutair a mharbh Liùsaidh ghaolach aca. Tha fhios aig Mgr Harker gu bheil a’ chulaidh-eagail am falach am broinn fear de na taighean; tha e neònach, ach tha e gu math faisg air an fhear agam fhìn.

An dèidh na dinnearach, dh’inns Van Helsing dhan bhuidheann bheag againn mun òladair-fala seo, an Count Dracula. Tha e air fiosrachadh a chruinneachadh còmhla air an eòlas fa leth a tha sinn air a chur air a’ Chount a rinn fìor dhroch dhìol air Mgr Harker, a thàinig a Shasainn agus a bhiath e fhèin air Liùsaidh.

Tha an t-òladair-fala seo cumhachdach agus bidh e ga bhiathadh fhèin air fuil dhaoine. ’S urrainn dha na dùilean a chur fo smachd gus stoirmean agus ceò a chruthachadh. Bidh e a’ cur nam beathaichean fo smachd agus ’s urrainn dha atharrachadh a thoirt air fhèin gu bhith na mhadadh-allaidh no na ialtaig. Ach ’s urrainn dhuinne cur às dha anns an aon dòigh san do shàbhail sinn Liùsaidh. Feumaidh sinn a ghlacadh nuair a tha e aig fois. Chan eil na cumhachdan aige gu feum sam bith tron latha. ’S ann an uair sin a dh’fheumas sinn fhaighinn.

Tha e a’ cur feum air na bogsaichean làn ùir a thàinig bhon chaisteal aige airson fuireach beò agus air sgàth Mhgr Harker, tha fhios againn gu bheil na bogsaichean faisg air làimh aig oighreachd Charfax. Nì mi fìor rannsachadh mun taigh aig Dracula a-nochd fhèin.

1d Dàmhair – an dèidh mheadhan-oidhche

Tha an sgrùdadh againn air taigh Dhracula a-nis seachad; lorg sinn na bogsaichean, ach cha robh esan ann an gin dhiubh. Bha a’ chill làn radan agus bha fàileadh uabhasach fala innte. Tha sinn air an t-àite a sgùradh agus chan urrainn dha Dracula laighe an sin a-rithist. Feumaidh gu bheil bogsa eile ann a tha e air fhalach an àiteigin.

1d Dàmhair – feasgar

Bha sinn sgìth an dèidh obair na h-oidhche agus chuir e iongnadh orm a bhith air mo dhùsgadh le Van Helsing ann an uairean beaga na maidne. Bha dùil aige gun robh buaireadh air choreigin anns an taigh agus bha e air a chlisgeadh gum b’ e droch chomharra a bh’ ann. Chaidh sinn a dhùsgadh Harker; cha tàinig duine chun an dorais nuair a ghnog sinn agus cha do rinn sinn ach an doras a phutadh a-steach. Chuir an sealladh a bha romhainn gaoir aognaidh tromhainn.

Bha Eòin Harker ann an trom chadal. Bha Mina air a glùinean air an leabaidh ann an nàdar de neul. Bha Mina fo ghlac aig duine àrd a bha air èideadh ann an dubh; cò eile a bhiodh ann ach an Count Dracula. Bha e air a bìdeadh, ach na bu mhiosa na sin, bha fhuil-san cuideachd air a bilean-se. Bha e air toirt oirre fhuil fhèin òl gus toirt oirre a bhith na h-òladair-fala!

Bha lasadh ann an sùilean an uabhais ud agus leum e thugainn, ach anns an dearbh àm thog an t-Ollamh ceusadan. Thionndaidh an Count air falbh, agus ann am priobadh na sùla, chaidh e às an t-sealladh.

Leig a’ Bh-uas. Harker sgiamh cho eagalach ’s gun do dhùisg Eòin bhon trom shuain. ‘Dè th’ ann?’ dh’èigh e: ‘Dè tha an fhuil sin a’ ciallachadh? Gun cuidicheadh Dia sinn!’

Dh’fheuch mi fhìn agus Van Helsing air an socrachadh ach bha iad ann an èiginn. ’S e Van Helsing an aon duine aig an robh tuigse air a’ ghnothaich; tha sinn an urra ris-san airson ar stiùireadh.

LEABHAR-LATHA EÒIN HARKER

3mh Dàmhair – A’ teannadh ri meadhan-oidhche

Bha dùil agam nach tigeadh crìoch air an latha an-dè gu bràth. Tha aon bhogsa ùir air fhàgail agus tha an Count an sin; feumaidh sinn sin a sgrios no bidh Mina bhochd ullamh.

4mh Dàmhair – Madainn

Dhùisg Mina ron chamhanaich agus chuir i mise a dh’iarraidh Van Helsing. Tha cuid de dh’fhuil a’ Chount na broinn a-nis agus tha i ga fhaireachdainn. Chuir an t-Ollamh fo shuain i gus faighinn a-mach càit an robh Dracula. Bha Mina a’ faireachdainn gun robh an t-àite dorcha agus chuala i fuaim nan tonn, a’ mhuir agus long. Tha i air tuairmse air leth math a thoirt dhuinn; tha Count Dracula a’ feuchainn air dèanamh às air a’ mhuir!

LEABHAR-LATHA AN DR SEWARD

5mh Dàmhair

Bha Van Helsing air falbh an-diugh. Nuair a thill e, bha naidheachd aige. Tha Dracula agus am bogsa ùire air long air a bheil an t-ainm Czarina Catherine; chaidh aig an òladair-fala air a dhol air bòrd an dèidh dhan ionnsaigh a thug e air a’ Bh-uas Harker, agus tha e a-nis air a’ chuan.

Tha sinn ag ullachadh phlanaichean airson a leantainn; feumaidh sinn a sgrios. Leis a h-uile latha a tha a’ dol seachad, tha sinn a’ dol nas fhaisge air atharrachadh tighinn air a’ Bh-uas Harker, Mina.

15mh Dàmhair – Varna

Dh’fhàg sinn Charing Cross air an 12ra, ràinig sinn Paris air an latha sin cuideachd agus tha sinn air tighinn nas fhaide a-nis air an Orient Express. Tha an Czarina Catherine fhathast aig muir.

25mh Dàmhair

Chan eil guth air a’ bhàta. Tha sinn fo iomagain gu bheil an t-atharrachadh a’ tòiseachadh air tighinn air Mina.

28mh Dàmhair

Ràinig an Czarina Catherine seo ann an Galatz. Fhuair sinn an naidheachd sin ann an telegram. Tha an Count air a shlighe gu Caisteal Dhracula. Cumaidh e air a shlighe suas Abhainn Seneth gus am bi e faisg air a’ chaisteal. Tha sinn ann an suidheachadh doirbh; feumaidh sinn dealachadh bho chèile, feumaidh dithis Caisteal Dhracula a ruigsinn ron Chount fhèin agus feumaidh triùir a leantainn suas an abhainn.

LEABHRAN EÒIN HARKER

30mh Dàmhair

Tha mi a’ sgrìobhadh seo ’s mi air a’ bhàta. Tha an Dr Seward, Artair agus mi fhìn a’ leantainn Dhracula suas an abhainn. Tha Mina air a dhol còmhla ri Van Helsing gu Caisteal Dhracula; tha mi ag ùrnaigh gu bheil i sàbhailte.

2na Samhain

Chan eil sgeul fhathast air an fhear ris a bheil sinn a’ feitheamh. Saoil càit a bheil Mina agus Van Helsing a-nis. Ma chaidh aca air falbh gu luath, bhiodh iad faisg air Bealach Bhorgo an-dràsta. A Dhia, stiùir agus cuidich iad!

MEÒRACHAN LE ABRAHAM VAN HELSING

4mh Samhain

’S e madainn fhuar a th’ ann; tha an t-adhar làn sneachda. Tha Mina sgìth an-diugh, cha do sgrìobh i dad anns an leabhar-latha aice. Feumaidh mise ar turas a chlàradh.

Ràinig sinn Bealach Bhorgo beagan an dèidh èirigh na grèine an-dè. Bidh sinn a’ dèanamh uairean fada a h-uile latha; tha an t-àite cho uaigneach agus cho creagach, mar gum b’ e deireadh an t-saoghail a bh’ ann.

5mh Samhain

An-dè cha b’ urrainn dhomh Mina a dhùsgadh agus tha eagal orm gu bheil i a’ dol na h-òladair-fala. Thog mi campa beag dhuinn agus rinn mi cearcall mun cuairt oirnn le uisge coisrigte. Dhùisg Mina nuair a bha a’ ghrian a’ dol fodha, ach cha robh mòran tuar oirre agus cha do bhruidhinn i idir.

Bha bleideagan sneachda agus ceò a’ siabadh mun cuairt an teine againn. An sin, air taobh a-muigh a’ chearcaill, nochd an triùir bhoireannach a bha Eòin air fhaicinn ann an Caisteal Dhracula. Bha iad ag èigheach ri Mina, ‘Trobhad thusa. Thig thugainne!’ Mina bhochd, chitheadh tu uabhas anns na sùilean caomh aice. Cha do dh’fhalbh na cùisean uabhais ud chun na camhanaich.

6mh Samhain

Dh’fhàg mi Mina na cadal madainn an-diugh agus rinn mi air Caisteal Dhracula. Lean mi am fiosrachadh a bha ann an leabhar-latha Eòin agus chaidh agam air an caibeal a lorg. ’S ann an sin a bha agamsa ri mo chuid obrach a dhèanamh.

Lorg mi trì uaighean agus b’ fheudar dhomh an aon rud oillteil a dhèanamh orrasan ’s a rinn sinn air Liùsaidh thruagh. Chan urrainn dhomh iomradh a thoirt air an seo ach siud e seachad co-dhiù! Chuir mi air dòigh an uaigh mu dheireadh; chan urrainn do Chount Dracula laighe an siud a-rithist!

Dùisgidh mi Mina agus thèid sinn an ear gus ar caraidean a choinneachadh.

LEABHAR-LATHA MINA HARKER

6mh Samhain

Anmoch air an fheasgar, chaidh an t-Ollamh agus mi fhìn dhan ear, agus bha sgiamhail nam madaidhean-allaidh às ar dèidh.

Gu h-obann, leig an t-Ollamh èigh às, ‘Seall! A Mhina! Seall thusa!’

Fad às anns an t-sneachda, bha siopsaichean a’ slaodadh cairt air an robh ciste mhòr cheàrnagach. Thàinig leum air mo chridhe nuair a chunnaic mi gun robh triùir mharcaichean a’ dol an dèidh na ciste. Bha mi a’ faireachdainn gun robh sinn a’ tighinn gu deireadh a’ ghnothaich.

Dh’fhuirich sinn. Bha oiteagan fiadhaich a’ tighinn oirnn agus bha sneachda mòr ann. Bha iad a’ tighinn na b’ fhaisge agus na b’ fhaisge.

Aig an aon àm, dh’èigh iad uile; ‘Stadaibh!’ B’ e Eòin fear dhiubh. Chunnaic mi e cuide ri Artair agus an Dr Seward, ’s iad taobh a-muigh cearcall nan siopsaichean; thòisich iad air iad fhèin a phutadh chun na cairt. Cha mhòr nach robh ciaradh an fheasgair ann. Bhris Eòin a-staigh tron chearcall an toiseach agus thug e ionnsaigh air a’ chiste gus am mullach a thoirt dhith leis an sgithinn aige. Chaidh mullach a’ bhogsa a shadail an dara taobh.

Bha an Count na laighe an sin; a’ dèanamh cadal nan neo-mharbh. Ach bha a’ ghrian a’ dol fodha agus bha e a’ tòiseachadh air gluasad; ann an tiotan, dhùisgeadh e agus dhèanadh e dìoghaltas oirnn. Bha m’ anail nam uchd nuair a thàinig an creutair olc ud anns a’ chiste mun cuairt. Ach a dhaindeoin sin cha robh an t-eagal orm. Fhad ’s a bha na siopsaichean a’ sabaid ’s a bha na madaidhean-allaidh a’ spaidsireachd mun cuairt orra, bha mo shùilean-sa air mo chèile.

Dè bh’ ann ach mìorbhail; fhuair Eòin neart agus ruaig e na siopsaichean air ais. Thug e a-mach sgian Kuri a bh’ aige agus gheàrr e amhach Dhracula. Chunnaic mi an dath dearg a’ traoghadh às na sùilean aige agus bha coltas sìth air aodann airson tiotan. Stad a h-uile càil; thog Eòin ceann Dhracula agus anns a’ bhad thuit e às a chèile agus cha robh ann ach dust air an talamh.

Bha a’ mhallachd a bha mi air a tharraing leam air falbh còmhla ris a’ Chount. Theich na siopsaichean agus na madaidhean-allaidh, gar fàgail anns an t-sneachda. Bha Caisteal Dhracula ri fhaicinn air bàrr beinne, agus adhar dearg a’ chiaraidh air a chùlaibh.

NOTA

Tha seachd bliadhna ann bhon a shàbhail sinn anam Mina. Cha mhòr gun gabh e a chreidsinn gun do thachair na thachair. Cha b’ urrainn do dhuine rud na bu fhreagarraiche a ràdh ach na thuirt Van Helsing, le ar mac na shuidhe air a ghlùin.

‘Chan eil sinn ag iarraidh fianais. Bidh fhios aig a’ bhalach seo cho treun ’s a tha a mhàthair. Tuigidh e mar a bha gaol aig uiread de dhaoine oirre, ’s gun do chuir iad iad fhèin ann am mòran cunnairt air a son.’

EÒIN HARKER

Crìoch

Ma chòrd an leabhar didseatach seo riut, tadhail air an làrach-lìn againn @ http://www.giglets.net gus leabhraichean didseatach eile le Giglets fhaincinn.

Tapadh leibh airson an leabhar seo a cheannach bho Giglets.

’S e facal bho Albais no Sgots, bhon bhàrdachd aig Raibeart Burns a th’ ann an ‘Giglets’ – a’ ciallachadh clann a tha a’ gàireachdainn no a’ dèanamh braoisgeiul. Tha sinn an dòchas gun dùisg na SmartReads annainn uile a’ bheothalachd sin a tha ann an clann gu nàdarra, seo an fhaireachdainn sinn annaibh, beòthalachd, aotrom agus aighearach mar a bhios ann an clann òga, nuair a tha iad dubhach, no toilichte, fo eagail no làn spòrs.

Nach tadhail sibh air an làraich-lìn againn gus tuilleadh fhaighinn a-mach mu na tha Giglets ris. An sin gheibh sibh fios mu thachartasan Giglets a bharrachd air measaidhean lèirmheasan agus airtaigilean. Faodaidh sibh cuideachd clàradh airson cuairt-litrichean bho Giglets – cluinnidh sibh an uair sin fiosrachadh ùr sam bith a tha a’ tighinn a-mach.

Gus gum bi na leabhraichean nan dòigh fiù ’s nas taitniche dhuibh a thaobh a bhi gan leughadh agus ag ionnsachadh, tha Giglets an dùil na leabhraichean a leasachadh le bhith cleachdadh goireasan bheòthalachaidh agus eile, mar a tha teicneòlas ùr a’ tighinn am follais. Uair sam bith a nì sibh luchdachadh a-nuas às ùr air an leabhar agaibh bho thasglann sgòthach an neach-reic agaibh air an Eadar-lìon, le ùmhlachd don t-seirbheis aige, aig àm sam bith, thèid an leabhar ùrachadh chun an na dreachd as ùire.

Tha sinne aig Giglets an dòchas gun còrd na sgeulachdan againn ribh!

Taing

Stiùiriche Deasachaidh

Jacqui McGhee

Riochdairean

Craig Johnstone

Karsten Kärcher

Eadar-theangachadh

Gillebrìde MacIlleMhaoil

Stiùiriche Ealain

Graeme Nimmo

Dealbhadh Eile

Owen Rixon

Luchd-sgrùdaidh Eile

Ánna Máire Kärcher (Ní Domhnaill)

Chris McGhee

Jane Johnstone

Taing shònraichte do Tom Brodie-Browne

Mu Giglets

’S e th’ ann an SmartReads ach sgeulachdan clasaigeach a th’ air an atharrachadh do ghinealach ùr de luchd-leughaidh. Ged a tha litreachas clasaigeach sàr mhath, gu tric tha cnapan-starra eadar an luchd-leughaidh agus na sgeulachdan. San latha an-diugh chan eil ùine aig daoine a chosgas iad a’ lorg sgeulachd a chòrdas riutha, gu h-àraid ma tha i sgrìobhte ann an cànan seann-fhasanta a tha doirbh a leantainn. Tha Giglets a’ cur às do thòrr dhe na duilgheadasan seo agus a’ toirt cothrom air na sgeulachdan seo do leughadairean ùra – sean agus òg.

Tha Giglets a’ foillseachadh sgeulachdan anns a bheil beairteas cànain agus susbaint, ach air an giorrachadh agus air an sìmpleachadh do leughadairean òga. Tha Giglets ag amas air na sgeulachdan agus na caractaran a th’ air an snìomh a-steach dhan chultar làitheil againn a chur fa chomhair an leughadair. Leughaidh tu leabhar Giglets ann an 15-20 mionaidean agus gheibh thu blas de leabhar clasaigeach. Tha na Giglets a’ gleidheadh susbaint na sgeòil, bho chlisgeadh gu bròn, gach tachartas agus toileachas, na caractaran agus na suidheachaidhean ainmeil a tha air a bhith aithnichte thairis nam bliadhnachan. Tha Giglets a’ cleachdadh dòigh-obrach stèidhte airson sgriobtaichean film a sgrìobhadh gus na tiotalan clasaigeach ath-dheasachadh do leughadairean ùra.

Cuideachd, tha dealbhan an cois gach sgeulachd gus na prìomh shuidheachaidhean a thoirt beò dha na leughadairean. Tha seo a’ dèanamh na sgeòil nas taitniche agus a’ cuideachadh an leughadair gus cuimhne a chumail air na tha a’ tachairt. Rè ùine tha sinn an dùil tuilleadh leasachaidhean a chur an gnìomh airson barrachd tlachd agus ionnsachaidh a chur ri gach tiotal.

Tha an sgioba sgrìobhaidh agus an luchd-measaidh aig Giglets ionnsaichte agus eòlach a thaobh na h-obrach; mar eisimpleir tha ceum ann an Litreachas agus Cànan bho Oilthigh Ghlaschu aig an Neach-deasachaidh againn, agus tha PhD bho Oilthigh Shrath Chluaidh aig fear de na Riochdairean againn.

Tha Giglets ag amas air a bhith a’ toirt seachad ionnsachadh agus cothrom cur-seachad den ìre as àirde. Tha sinn an dòchas leughadh a bhrosnachadh, litreachas clasaigeach a thoirt fa-near do luchd-leughaidh nas fharsainge, agus cuideachadh ri piseach a thoirt air litearrachd. ’S e sin an t-adhbhar gun tug sin SmartReads air leabhraichean Giglets!